Ва ўсіх у Зарэччы мы пытацца не сталі. Ды гэтага і не патрабавалася, дастаткова было паслухаць некалькіх жанчын, што сабраліся каля аўтамагазіна на адным з яго прыпынкаў, і самім крыху паназіраць за работай прадаўца Вольгі Жынько і вадзіцеля Валерыя Грышына. Кожны ведае сваё і разам робяць адну справу, робяць добра і сумленна. Пацвердзіла гэта і іх непасрэдны кіраўнік, начальнік Глускага рознічна-гандлёвага ўчастка Глускага райпо Таццяна Дзяшчэня. На абслугоўванні гэтага аўтамагазіна 15 вёсак, у дзень аб’язджаюць па 6—8 населеных пунктаў, наматваючы на спідометры па 100—130 кіламетраў. Тавараабарот летам даходзіць да 30 тысяч, а рабочы дзень, хаця і рэгламентаваны па часе, але часта заканчваецца пазней за ўстаноўленыя 17:30. Бо абодва да работы сваёй падыходзяць не фармальна, а з душой, да людзей ставяцца з разуменнем і павагай. І гэта часавымі рамкамі не абмяжуеш.